ខេត្ត​ជុំវិញ​ភ្នំពេញ ក៏​មិន​អនុញ្ញាត​ឲ្យ​ទូក​និង​ផ្ទះ​បណ្តែត​ទឹក​ចល័ត ទៅ​សំ​ចត​ដែរ
លោក វណ្ណ សុផាត មន្ត្រីស៊ើបអង្កេតនៃមជ្ឈមណ្ឌលសិទ្ធិមនុស្ស​កម្ពុជា​ថា រដ្ឋ​គួរ​តែ​មាន​រៀបចំ​កន្លែង​សមរម្យ​មុននឹង​ធ្វើការ​បណ្តេញ​ចេញ​ដោយ​បង្ខំ ឬ​រុះរើ​បែបនេះ ដោយ​ត្រូវ​គោរព​សិទ្ធិ​នៃ​ការរស់​នៅ​តាម​ច្បាប់​ជាតិ និង​អន្តរជាតិ​ពិសេស គឺ​សិទ្ធិ​មនុស្ស​អន្តរជាតិ​តែ​ម្តង។
ភ្នំពេញ — រដ្ឋបាលនៃបណ្ដាខេត្តដែលមានព្រំប្រទល់ក្បែរខាងនឹងរាជធានីភ្នំពេញ លើកឡើងថាខ្លួនក៏មិនអនុញ្ញាតឱ្យទូកនេសាទ និងផ្ទះបែលើទឹក ដែលនឹងអាចចល័តពីភ្នំពេញទៅសំចតតាំងទីក្នុងភូមិសាស្ត្ររបស់ខ្លួននោះទេ។ កាលពីថ្ងៃទី២ ខែមិថុនា រដ្ឋបាលរាជធានីភ្នំពេញ បានចេញសេចក្តីជូនដំណឹងស្តីពី «» ដោយដាក់ឱសានវាទឱ្យរុះរើជាបន្ទាន់ត្រឹមរយៈពេល១សប្តាហ៍តែប៉ុណ្ណោះ។ ក្នុងសេចក្តីជូនដំណឹងបានឲ្យដឹងទៀតថា ការរស់នៅលើផ្ទៃទន្លេកន្លងមកបង្កឲ្យបាត់បង់សណ្តាប់ធ្នាប់ ប៉ះពាល់ដល់ផ្លូវនាវាចរ ប៉ះពាល់ដល់ប្រព័ន្ធអេកូឡូហ្ស៊ី និងការបញ្ចេញកាកសំណល់បន្ទោបង់ទៅក្នុងទន្លេ ដែលធ្វើឲ្យខូចខាតយ៉ាងធ្ងន់ធ្ងរដល់ជីវៈចម្រុះក្នុងទឹក ខូចគុណភាពទឹក បំពុលបរិស្ថាន និងប៉ះពាល់ដល់សោភ័ណភាពរាជធានីភ្នំពេញ ព្រមទាំងប៉ះពាល់ដល់សុខភាពនៃប្រជាពលរដ្ឋដែលបានប្រើប្រាស់ទឹកមិនស្អាតដោយត្រូវផ្លាស់ប្តូរទម្លាប់ចិញ្ចឹមត្រីតាមបែទន្លេ មកចិញ្ចឹមត្រីតាមស្រះវិញ។ រដ្ឋបាលរាជធានីភ្នំពេញ ក៏ត្រៀមចាត់វិធានការរដ្ឋបាលមួយចំនួន ដោយពុំទទួលខុសត្រូវរាល់ការខូតខាត ឬការបាត់បង់ណាមួយឡើយ ហើយករណីរឹងរូស អាជ្ញាធរនិងមន្ត្រីជំនាញនឹងកសាងសំណុំរឿងបញ្ចូនទៅតុលាការតាមផ្លូវច្បាប់។ ពាក់ព័ន្ធនឹងការរុះរើ ឬចល័តបែចិញ្ចឹមត្រី ផ្ទះបណ្តែតទឹកនេះ អាជ្ញាធរខេត្តមួយចំនួនដែលជាប់រាជធានីភ្នំពេញក៏លើកឡើងដែរថា ខ្លួនមិនអនុញ្ញាតឲ្យមានការផ្លាស់ផ្ទះចល័តលើទឹកនេះ ចូលទៅតាំងទីលំនៅក្នុងភូមិសាស្ត្ររបស់ខ្លួននោះទេ។ លោក គង់ សោភ័ណ្ឌ អភិបាលខេត្តកណ្តាលបានប្រាប់ VOA នៅថ្ងៃព្រហស្បតិ៍នេះថា គណៈបញ្ជាការខេត្តកណ្តាល បានប្រជុំពិភាក្សាគ្នា និងត្រួតពិនិត្យមើលលើការងារនេះយ៉ាងហ្មត់ចត់ហើយ មិនអនុញ្ញាតជាដាច់ខាតចំពោះការតាំងទីលំនៅនៅលើផ្ទៃទឹកក្នុងភូមិសាស្ត្រខេត្តកណ្តាល។ លោកអភិបាលខេត្តកណ្ដាលបានប្រាប់វីអូអេថា៖ «ប្រសិនបើគាត់ហូរមកដល់ខេត្តកណ្តាលទៀត អាហ្នឹងវាជារឿងមួយដែលយើងត្រូវជម្រាបគាត់ថាយើងមិនអនុញ្ញាតឲ្យនៅលើទឹកអញ្ចឹងទេ វាប៉ះពាល់បរិស្ថាន សណ្តាប់ធ្នាប់ ការគ្រប់គ្រងក្នុងដែនដីលំបាកណាស់ វាប្រឈមណាស់ ហើយជាពិសេសគឺបរិស្ថានតែម្តង។ ហើយការតាំងទីលំនៅដែលវាមិនមានលក្ខណៈត្រឹមត្រូវបែបនេះ គឺយើងមិនអនុញ្ញាតឲ្យចូលមកសាងសង់ក្នុងទឹកអញ្ចឹងក្នុងខេត្តកណ្តាលទេ»។ អភិបាលខេត្តកំពង់ចាម លោក អ៊ុន ចាន់ដា បានប្រាប់យ៉ាងខ្លីថា ជុំវិញករណីការរុះរើផ្ទះបណ្តែតទឹកក្នុងរាជធានីភ្នំពេញនេះ គឺលោកមិនទាន់មានវិធានការអ្វីនោះទេ ដោយសារតែខេត្តកំពង់ចាម មិនមានផ្ទះបែត្រីនោះទេ។ លោកថ្លែងថា៖ «ខេត្តកំពង់ចាម អត់មានទេរឿងផ្ទះបែទឹក បែត្រីអី ប្រែទឹកអត់មានហ្មង»។ ចំណែកលោក ឈួរ ច័ន្ទឌឿន អភិបាលខេត្តកំពង់ឆ្នាំង សុំមិនធ្វើការអត្ថាធិប្បាយច្រើននោះទេ ដោយលោកលើកឡើងថាលោកកំពុងជាប់រវល់។ លោកថ្លែងថា៖ «ឥឡូវអត់ទេ ខ្ញុំអត់ទេ ខ្ញុំកំពុងប្រជុំកន្លែងធ្វើការ អត់មានឆ្លើយព័ត៌មានអីកើតទេ។ ខ្ញុំកំពុងប្រជុំ សុំទោស»។ រាប់ចាប់តាំងពីថ្ងៃទី២ ខែមិថុនាមកដល់ថ្ងៃនេះ គឺមាន រយៈពេលលើសមួយអាទិត្យហើយដែលជាថ្ងៃឱសាន្តវាទនៃការរុះរើផ្ទះពីលើផ្ទៃទឹក ប៉ុន្តែការរុះរើហាក់បីដូចជាមានការយឺតយ៉ាវ ទោះបីជាអាជ្ញាធរមូលដ្ឋានខិតខំផ្សព្វផ្សាយ និងពន្យល់ណែនាំយ៉ាងណាក៏ដោយ។ លោក ឃ្លាំង ហួត អភិបាលខណ្ឌជ្រោយចង្វារ បានប្រាប់ VOA នៅថ្ងៃព្រហស្បតិ៍នេះថា ប្រជាជនដែលរស់នៅលើផ្ទៃទឹកក្នុងខណ្ឌជ្រោយចង្វារមានប្រមាណជាង១ពាន់គ្រួសារ ហើយរុះរើបានប្រមាណជា៣០ភាគរយ ដែលក្នុងនោះអាជ្ញាធរ ក៏កំពុងអនុវត្តវិធានការជាបន្តបន្ទាប់ ដូចជាការចុះចែកខិត្តប័ណ្ឌនិងឃោសនាផ្សព្វផ្សាយជាដើម។ លោកអភិបាលខណ្ឌរូបនេះ ក៏បានបញ្ជាក់ទៀតថា លោកផ្ទាល់ក៏មិនដឹងពេលណាអាចនឹងធ្វើកិច្ចការរុះរើនេះចប់នោះដែរ ព្រោះលោកថា បច្ចុប្បន្នមានសំណូមពរពីលោកឯកអគ្គរដ្ឋទូតរៀតណាមប្រចាំប្រទេសកម្ពុជា។ «អាហ្នឹងពិនិត្យមើលលើជាក់ស្តែង យើងមិនអាចសន្និដ្នានដឹងមុននោះទេ ពីព្រោះយើងមានខាងអគ្គរាជទូតប្រចាំនៅកម្ពុជាខាងវៀតណាម គេសំណូមពរទៅសាលាក្រុងភ្នំពេញ អាហ្នឹងសំខាន់លើថ្នាក់លើទេ»។ ជុំវិញប្រជាជនដែលរស់នៅលើផ្ទៃទឹកនេះ លោកអភិបាលខណ្ឌជ្រោយចង្វារ ក៏បានប្រាប់ឲ្យដឹងទៀតថា ប្រជាជនដែលរស់នៅលើផ្ទៃទឹកភាគច្រើនជាជនជាតិខ្មែរឥស្លាម និងជនជាតិវៀតណាម ដែលមួយចំនួនមានដើមកំណើតខ្មែរ និងមួយចំនួនទៀតមករស់នៅ យូរៗទៅ ក៏មានសញ្ជាតិខ្មែរ។ ក្នុងនោះក៏មានជនចំណាកស្រុកខុសច្បាប់មួយចំនួនផងដែរ ប៉ុន្តែចំណាត់ការយ៉ាងណាជុំវិញជនចំណាកស្រុកទាំងនេះ គឺមានតែរង់ចាំចំណាត់ការពីក្រសួងមហាផ្ទៃតែប៉ុណ្ណោះ។ លោកថ្លែងថា៖ «បើនិយាយទៅមានជនជាតិ ខ្មែរឥស្លាម មានជនជាតិវៀតណាមដើមកំណើតខ្មែរ ដើមកំណើតវៀតណាម ដែលគាត់ចុះមកស្រុកខ្មែរយូរៗទៅគាត់មានសញ្ជាតិខ្មែរអីអញ្ជឹងទៅ។ វាតែងតែមានហើយ ប្រទេសណាក៏មានជនចំណាក់ស្រុកខុសច្បាប់ដែរ សូម្បីតែអាមេរិកាំងក៏វាមានដែរ វាតែងតែមានហើយរឿងចំណាកស្រុកហ្នឹង»។ សាលាខណ្ឌច្បារអំពៅ ក៏បានបង្ហោះសារមួយនៅគេហទំព័រហ្វេសប៊ុករបស់ខ្លួននៅថ្ងៃនេះដែរថា៖ «លោក ចេង មុនីរ៉ា អភិបាលនៃគណៈអភិបាលខណ្ឌ និងជាប្រធានគណៈបញ្ជាការឯកភាពខណ្ឌច្បារអំពៅ បានបន្តដឹកនាំកម្លាំងចម្រុះ ចុះតាមដងទន្លេក្នុងភូមិសាស្ត្រខណ្ឌ ណែនាំ ជំរុញដល់ម្ចាស់បែចិញ្ចឹមត្រី ផ្ទះបណ្តែតទឹក ផ្ទះទូកតូចៗ និងសំណង់មិនរៀបរយលើផ្ទៃទន្លេ អោយរុះរើ និងចល័តចេញ បានទាន់ពេលវេលា មុនពេលការអនុវត្តវិធានការណ៍របស់រដ្ឋបាលខណ្ឌ»។ VOA ព្យាយាមទាក់ទងលោក ម៉េត មាសភក្តី អ្នកនាំពាក្យសាលារាជធានីភ្នំពេញ លោក កែវ វណ្ណថន អ្នកនាំពាក្យនៃអគ្គនាយកដ្ឋានអន្តោប្រវេសន៍នៃក្រសួងមហាផ្ទៃ និងលោក ស៊ឹម ជី ប្រធានសមាគមខ្មែរ-វៀតណាម ដោយទូរស័ព្ទចូល ប៉ុន្តែគ្មានការឆ្លើយតបនោះទេ។ ចំណែក លោក វណ្ណ សុផាត មន្ត្រីស៊ើបអង្កេតនៃមជ្ឈមណ្ឌលសិទ្ធិមនុស្សកម្ពុជា បានមើលឃើញថា រដ្ឋគួរតែមានរៀបចំកន្លែងសមរម្យមុននឹងធ្វើការបណ្តេញចេញដោយបង្ខំ ឬរុះរើបែបនេះ ដោយត្រូវគោរពសិទ្ធិនៃការរស់នៅតាមច្បាប់ជាតិ និងអន្តរជាតិពិសេសគឺសិទ្ធិមនុស្សអន្តរជាតិតែម្តង។ លោកបន្តថា ប្រសិនបើពលរដ្ឋទាំងនោះ ជាជនអន្តោប្រវេសន៍ខុសច្បាប់ គឺរដ្ឋត្រូវតែពិភាក្សាជាមួយស្ថានទូតរបស់ពួកគេ ដើម្បីបញ្ជូនពួកគេទៅប្រទេសដើមដោយសុវត្ថិភាពវិញ៕